26 mand tog tirsdag formiddag afsted med flyvevåbnets Herculesfly fra Aalborg Lufthavn. I første omgang er destinationen Frankrig, hvor transportflyet slutter sig til det franske militær. Det er planen, at det danske fly skal hjælpe med transportopgaver i forbindelse med en militæroperation i det vestafrikanske land Mali, men da Folketinget endnu ikke har givet mandat til dette, hedder destinationen i første omgang Frankrig. Når Hercules flyver til Mali, er det fordi, at Danmark vil støtte den franskledede operation i det afrikanske land. Regeringen fik i går i Udenrigspolitisk Nævn opbakning til den franske støtte. Det endelige mandat forventes at blive givet tirsdag aften, hvilket vil betyde at herculesflyet kan sætte kursen mod Mali onsdag. Det er Frankrig, der har henvendt sig til Danmark og en række andre NATO-allierede for at få hjælp til operationen, som er godkendt af FN's sikkerhedsråd.
Det store Herculesfly, flyver i dag fra Aalborg til Frankrig i første omgang.